《送罗生伯达升国学》
明代·唐文凤

梧桐生高冈，绿叶何葳蕤。所托既得地，畅茂谅亦宜。

醴泉溉其既，甘露濡其枝。凤凰鸣哕哕，朝阳影离离。

谐和五音具，孕材良且奇。神灵不敢惜，哲匠频顾之。

斲成美琴瑟，登歌清庙时。罗生秀而整，有若碧梧姿。

持此欲安往，伥伥求所知。论心必有遇，世岂无钟期。

何当献天子，再歌南薰诗。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。